                                                                                                                 

REPUBLIKA HRVATSKA                                                                               
MEĐIMURSKA ŽUPANIJA
OPĆINA GORNJI MIHALJEVEC
OPĆINSKO VIJEĆE
KLASA: 400-09/22-01/6                                                                                
URBROJ: 2109-21-02-22-1                                                                                              
Gornji Mihaljevec ,27. prosinca  2022.godine 
																		
	Na temelju čl. 117 Zakona o socijalnoj skrbi ("Narodne novine" broj 18/22,46/22,119/22) i članka 32. Statuta Općine Gornji Mihaljevec ("Službeni glasnik Međimurske županije" broj 02/19, 05/20, 20/20, 6/21), Općinsko vijeće Gornji Mihaljevec na  11.sjednici održanoj 27.12.2022. godine, donijelo je 


SOCIJALNI  PROGRAM
Općine Gornji Mihaljevec za 2023. godinu


Članak 1.
I. UVOD
	Socijalni program Općine Gornji Mihaljevec utvrđen je sa svrhom zadovoljavanja osnovnih potreba socijalno ugroženih kategorija građana koji su se zbog različitih okolnosti našli u stanju socijalno zaštitne potrebe.
	U Socijalnom programu Općine Gornji Mihaljevec utvrđuju se slijedeće kategorije korisnika:

1. jednočlana i dvočlana staračka, poljoprivredna domaćinstva,
2. mnogočlane obitelji težeg imovnog stanja,
3. umirovljenici s niskom mirovinom,
4. invalidi,
5. korisnici zajamčene minimalne naknade,
6. djeca bez oba roditelja,
7. nezaposleni.


Članak 2.
II. OBLICI SOCIJALNE POMOĆI

1. Pomoć u prehrani u školskim kuhinjama, 
2. Jednokratne novčane pomoći,
3. Naknada za novorođenu djecu,
4. Pomoć za stanovanje,
5. Ostali oblici pomoći.

Članak 3.

III. KRITERIJI ZA OSTVARIVANJE POJEDINIH OBLIKA SOCIJALNE POMOĆI

1. Pomoć u prehrani u školskim kuhinjama.

	Učenicima slabijeg imovnog stanja može se dodijeliti pomoć za sufinanciranje prehrane u školskim kuhinjama, a na temelju prijedloga Osnovne škole i Centra za socijalnu skrb.
Planirani iznos : 700,00 eura
	
2. Jednokratne novčane pomoći
	Obitelji ili samcu može se odobriti godišnja jednokratna novčana pomoć u iznosu od 150,00 eura  ako prihod domaćinstva ne prelazi iznos od 2.000,00 eura.
	Planirani iznos: 16.600,00 eura 

3. Naknada za novorođenu djecu u 2023.godini iznosi 300,00 eura .
Planirani iznos: 3.900,00 eura 

4. Pravo na pomoć za stanovanje  ostvaruje se pod uvjetima i na način propisan Zakonom o socijalnoj skrbi. Planirani iznos: 2.400,00 eura 

5. Ostali oblici  pomoći ( stambeno zbrinjavanje stradalnika domovinskog rata, jednokratne novčane pomoći u naravi – socijalni paketi, pokrivanje troška odvoza komunalnog otpada prema Odluci o oslobađanju plaćanja za soc. slučajeve, novčane pomoći kod ukopa) . Planirani iznos: 26.100,00 eura 

Članak 4.
	Prihodom po članu domaćinstva smatra se svaki prihod ostvaren samostalnim i nesamostalnim radom, mirovina, prihodi ostvareni na temelju posjedovanja i obrađivanja poljoprivrednog zemljišta, najamnine nekretnina i ostalo prema ocjeni Socijalnog vijeća i Odbora za primarnu zdravstvenu zaštitu, socijalnu skrb i brigu o djeci.

IV. OPĆE ODREDBE
Članak 5.
Pravo za dodjelu pomoći utvrđene ovim Programom može se ostvariti zahtjevom podnijetim Socijalnom vijeću Općine Gornji Mihaljevec i Odboru za primarnu zdravstvenu zaštitu, socijalnu skrb i brigu o djeci. Uz zahtjev je potrebno priložiti dokumentaciju koja potvrđuje navode u zahtjevu te dokazuje ostvareni prihod po članu domaćinstva kako je to ovim Programom traženo.
	Socijalna pomoć po ovom Programu ne može se ostvariti ukoliko je ista ostvarena od drugih davatelja pomoći.
Članak 6.
Socijalno vijeće i Odbor za primarnu zdravstvenu zaštitu, socijalnu skrb i brigu o djeci raspravit će svaki pojedinačni zahtjev, te temeljem izvršene provjere navoda iz zahtjeva i njegove opravdanosti utvrditi prijedlog za dodjelu socijalne pomoći.

Članak 7.
	Proračunom Općine Gornji Mihaljevec za 2023. godinu predviđeno je izdvajanje 49.700,00 eura  za pomoći predviđene ovim Programom. Sredstva su planirana u proračunu općine u Programu 1008 Socijalna skrb, Aktivnost 100801 Socijalni program Općine Gornji Mihaljevec.
	Socijalno vijeće i Odbor za primarnu zdravstvenu zaštitu, socijalnu skrb i brigu o djeci dužni su do 30. ožujka iduće godine dostaviti načelniku Općine Gornji Mihaljevec izvješće o utrošenim sredstvima za prethodnu godinu.

Članak 8.
	Načelnik Općine Gornji Mihaljevec donosi odluku o dodjeli socijalne pomoći.
	Socijalno vijeće i Odbor za primarnu zdravstvenu zaštitu, socijalnu skrb i brigu o djeci dužni su zaključke sa svojih sjednica dostavljati Jedinstvenom upravnom odjelu Općine Gornji Mihaljevec u roku od 5 dana od održavanja sjednice.

Članak 9.

	Ovaj Socijalni program stupa na snagu osmog dana od dana objave u „Službenom glasniku Međimurske županije“, a primjenjuje se od 01. siječnja 2023. godine.

